   لاهور (ويب ڊيسڪ) شاهد آفريدي ملتان سلطانز جي ڪپتان شان مسعود کي ڀرپور نموني سپورٽ ڪرڻ جي عزم جو اظهار ڪري ڇڏيو. لاهور جي قذافي اسٽيڊيم ۾ صحافين سان ڳالهائيندي اڳوڻي اسٽار آل رائونڊر چيو ته ملتان سلطانز جو ڪامبينيشن تمام سٺو آهي، ٽيم ۾ ڪيترائي باصلاحيت رانديگر موجود آهن، اميد ته اسان پي ايس ايل ۾ بهترين ڪارڪردگي ڏيکارينداسين. هن چيو ته مان مينٽور ٿيڻ بابت ناهيان سوچيندو، رانديگر طور مون تي وڏي ذميواري آهي، ڪپتان شان مسعود ۽ ڪوچ کي مون مان اميدون آهن. سندس چوڻ هو ته مان بهترين ڪارڪردگي ڏيکارڻ جي ڪوشش ڪندس ۽ شان مسعود کي ڀرپور سپورٽ ڪندس، ڪپتان سٺي فارم ۾ نظر اچي رهيو آهي، اميد ته هو نئين امتحان ۾ ڪامياب رهندو. شاهد آفريدي موجب پاڪستان سپر ليگ جي اهميت کي نظرانداز نٿو ڪري سگهجي، ان سان پاڪستان کي مستقبل جا ستارا ملندا.